भक्तवर नरसी मेहता के माता-पिता का बचपन में ही निधन हो गया था। किसी बात पर नाराज होकर बाल्यावस्था में ही उन्होंने घर-बार छोड़ दिया। घर छोड़कर नरसी सात दिन तक भूखे-प्यासे शिव मंदिर में पड़े रहे। तब भगवान शंकर ने प्रसन्न होकर उनसे वर माँगने को कहा। नरसी ने कहा कि मुझे वर माँगना नहीं आता, अतः जो आपकी सबसे प्रिय वस्तु हो, आप उसे ही मुझे दे दीजिए। ऐसा विचार कर शिवजी ने नरसी को अपने-जैसा श्रीकृष्ण-प्रेम प्रदान किया और नरसी को सुन्दर सखी स्वरूप प्रदान कर स्वयं भी त्रिलोचना सखी का रूप धारणकर श्रीवृन्दावन धाम में आए। वहाँ दिव्य मणियों से जड़े हुए रासमण्डल पर अगणित ब्रजगोपियों के मध्य श्रीराधाश्यामसुन्दर का दिव्य-दर्शन शिवजी ने नरसी को कराया।